Source: https://alkotmanybirosag.hu/testuleti_ules/az-alkotmanybirosag-2011-majus-23-24-i-teljes-ulese
Timestamp: 2020-05-29 23:40:21
Document Index: 3432101

Matched Legal Cases: ['bíróság ', 'Bíróság ', 'bíróság ', 'bíróság ', 'bíróság ', 'bíróság ', 'Bíróság ', 'bíróság ', 'Bíróság ', 'bíróság ']

Az Alkotmánybíróság 2011. május 23-24-i teljes ülése
– A Legfelsőbb Bíróság Kfv.II.39.190/2007/2. sz. végzése ellen benyújtott alkotmányjogi panasz vizsgálata tárgyában készült végzéstervezet tárgyalása;
– A közoktatásról szóló 1993. évi LXXIX. törvény 81. § (13) bekezdése és 118. § (9) bekezdése alkotmányellenességének vizsgálata tárgyában készült végzéstervezet tárgyalása;
– A csődeljárásról és a felszámolási eljárásról szóló 1991. évi XLIX. törvény 27. § (1) bekezdése alkotmányellenességének vizsgálata tárgyában készült végzéstervezet tárgyalása;
Összefoglaló az Alkotmánybíróság 2011. május 23-24-i teljes üléséről
Az Alkotmánybíróság a május 23-24-i teljes ülésén megtárgyalta a napirendjén szereplő előterjesztéseket. A testület az alábbi ügyben hozott döntést:
– a nemzetbiztonsági szolgálatokról szóló 1995. évi CXXV. törvény 48. § (1) bekezdése alkotmányellenességének vizsgálata tárgyában készült határozat (1117/B/2004. AB határozat);
Az Alkotmánybíróság elutasította a nemzetbiztonsági szolgálatokról szóló 1995. évi CXXV. törvény 48. § (1) bekezdése alkotmányellenességének megállapítására és megsemmisítésére irányuló indítványt. A testület megállapította, hogy a támadott rendelkezésben foglalt tájékoztatás tilalmát a nemzetbiztonsági érdekek védelme, mint nyomós közérdek szükségessé teszi. A határozat indokolása szerint a törvényi előírás az információs önrendelkezési jog aránytalan korlátozását sem jelenti.
– a csődeljárásról és a felszámolási eljárásról szóló 1991. évi XLIX. törvény 27. § (1) bekezdése alkotmányellenességének vizsgálata tárgyában készült végzés (416/B/2005. AB végzés);
Az Alkotmánybíróság megszüntette a csődeljárásról és a felszámolási eljárásról szóló 1991. évi XLIX. törvény 27. § (1) bekezdése alkotmányellenességének megállapítására és megsemmisítésére irányuló eljárást, mert az indítványok benyújtását követően a támadott rendelkezést módosították.
– a Legfelsőbb Bíróság Kfv.II.39.190/2007/2. sz. végzése ellen benyújtott alkotmányjogi panasz vizsgálata tárgyában készült végzés (1043/D/2007. AB végzés);
Az Alkotmánybíróság visszautasította a Legfelsőbb Bíróság Kfv.II.39.190/2007/2. számú végzése ellen benyújtott alkotmányjogi panaszt, mert az indítványozó nyilvánvalóan elkésett annak előterjesztésével.
– a közoktatásról szóló 1993. évi LXXIX. törvény 81. § (13) bekezdése és 118. § (9) bekezdése alkotmányellenességének vizsgálata tárgyában készült végzés (830/B/2004. AB végzés);
Az Alkotmánybíróság megszüntette a közoktatásról szóló 1993. évi LXXIX. törvény 81. § (13) bekezdése és 118. § (9) bekezdése alkotmányellenességének megállapítására és megsemmisítésére irányuló indítvány alapján indult eljárást, mert az indítványozó visszavonta az indítványát.